Tiga ijinsi luar nyereta Program Hari Sama Begulai
MUKAH: Tiga ijinsi luar nyereta Program Hari Sama Begulai (komuniti Politeknik Mukah) Taun 2020 kena 15 September. Ijinsi ke sama enggau nyereta program nya PerbadananTabung Pendidikan Tinggi Nasional (PTPTN), Lembaga Tabung Haji (TH) enggau Tabung Baitulmal Sarawak Pampang Mukah (TBSM). Lebuh bejaku maya bejadi program nya Direktor Politeknik Mukah (PMU), Dullah Muluk ngumbai ijinsi luar ke bisi nyereta beguna amat ngagai komuniti PMU. “Tiga ijinsi nya beguna amat ngagai komuniti kereja PMU laban bisi peluang ulih nemu senentang Injau Pelajar PTPTN sereta bala studen mega ulih nanya injau pelajar ke baka nya enti sida iya deka nyambung pelajar ngagai Institusyen Pelajar Tinggi (IPT) laban ijinsi nya ditumbuhka dikena meri injau pelajar ngambika bala studen ulih mayar sekeda ari fi kelimpah ari dikena nanggung belanja diri sepemanjai timpuh sida belajar,” ku iya. Kelimpah ari nya iya mega madahka, program ke baka nya muka lebih mayuh agi peluang ngagai semua studen ke deka nyambung pelajar ngagai tikas ke lebih tinggi agi. “Fasiliti injau pelajar PTPTN dibuka ngagai studen ke deka nyambung pelajar ba Institusyen Pelajat Tinggi Sivil (IPTA) enggau Institusyen Pelajar Tinggi Swasta (IPTS) menua tu enggau iya ke bukai. “Baka nya mega Tabung Haji enggau Baitulmal ke beguna amat laban dua bengkah ijinsi nya ulih mantu kitai deka nemu duit simpan, bantu enggau iya ke bukai,” ku Dullah. Program ke diatur ba Balai Mayuh Guna PMU nya iya keterubah kala diatur ke disereta tebal agi studen ari institusyen nya. “Kami ngatur program keterubah tu ngagai komuniti PMU dulu lalu pengudah nya deka dibuka ngagai orang luar. Nya kebuah kami meri apresisyen sereta beterimah kasih ngagai kerejsama enggau bantu ijinsi ke dikangau datai sama bela enggau ngasuh program tu mujur sehari tu,” ku iya. Sekeda ari unit ke nyereta program nya Unit Servis Pengatur Pengawa, Unit Opis Wang enggau Akaun, Unit Pengatur Aset, Unit Palan Sumber, Unit Komunikasyen enggau Korporat sereta iya ke bukai. “Sehari tu komuniti kereja PMU mega diberi peluang nanya kediri empu ngagai pemesai ke benung gawa nemu senentang tanya ari pemesai nya ngambika lebih engkeman agi. “Semua unit nya meri servis sukung ngagai komuniti kereja PMU ke ngatur mayuh bengkah pengawa ba PMU,” ku Dullah. 
See author's posts
